## El Consell aprova la pròrroga del conveni que establix el sistema de representació de les CA en el Consell Assessor d’Assistència a les Víctimes

*** El conveni es firmarà amb el Ministeri de Presidència, Justícia i Relacions amb les Corts per a altres quatre anys més**

El Ple del Consell ha aprovat la pròrroga d’altres quatre anys del primer conveni amb el Ministeri de Justícia per a establir el sistema de representació de les comunitats autònomes en el Consell Assessor d’Assistència a les Víctimes, que es va firmar l’any 2021. La pròrroga d’este conveni es tornarà a firmar amb el ministeri competent, que ara es denomina Ministeri de Presidència, Justícia i Relacions amb les Corts.

Este conveni va establir el sistema de representació de les comunitats autònomes amb traspàs de funcions en matèria de provisió de mitjans personals i econòmics, per al funcionament de l’Administració de justícia en este Consell Assessor.

A més de la Comunitat Valenciana, este conveni es va subscriure amb altres 11 comunitats autònomes: País Basc, Catalunya, Galícia, Andalusia, Astúries, Cantàbria, La Rioja, Aragó, Canàries, Navarra i Madrid.

El conveni que es prorroga establix que el sistema de representació de les comunitats autònomes en el Consell Assessor d’Assistència a les Víctimes és de tres representants en rotació anual, que representaran la resta, i que exerciran, també rotatòriament la vicepresidència. Els representants de les comunitats autònomes amb competències en esta matèria tindran rang de director general o rang superior, que podrà ser substituït per la persona en qui delegue en atenció a les funcions que s’exerciran.

L’orde de representació rotatòria de les comunitats autònomes es realitza segons l’orde de data d’aprovació dels seus primers estatuts d’autonomia, i es continua amb este orde entre les comunitats autònomes que no hagueren exercit esta representació en un torn anterior.

Fecha: 27/05/2025